Številka: 478-0065/2025-14

Datum: 16.1.2026

Na podlagi 68. in 69. člena Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23 – ZORR) ter v skladu z 19. členom Uredbe o stvarnem premoženju države in lokalnih skupnosti (Uradni list RS, št. 31/18) Občina Horjul objavlja:

**NAMERO O ODDAJI PROSTORA V BREZPLAČNO UPORABO**

za oddajo **prostora 1B v 1. nadstropju** na naslovu **Slovenska cesta 7, 1354 Horjul, v izmeri 9,87 m²** v brezplačno uporabo, s souporabo prostora 1C v 1. nadstropju v izmeri 12,32 m².

Prostor 1B v izmeri 9,87 m² je namenjen izvajanju dejavnosti, ki se izvaja v javnem interesu. Na skici je prostor označen z rožnato barvo.

Prostor 1C v izmeri 12,32 m² je skupni prostor, ki se uporablja za dostop do drugih prostorov in za izvajanje dejavnosti začasne narave, ki ne ovirajo dostopa do drugih prostorov in po zaključku katerih se lahko prostor sprosti za izvajanje drugih dejavnosti. Na skici je prostor označen z rumeno barvo. Uporabniki imajo v souporabi sanitarije v 1. nadstropju.

Pogodba o oddaji prostora v brezplačno uporabo se sklepa za obdobje petih (5) let.

Prostor se v brezplačno uporabo lahko odda:

* osebam javnega prava za opravljanje javnih nalog,
* nevladnim organizacijam, ki jim je podeljen status delovanja v javnem interesu, za opravljanje tistih dejavnosti, za katere jim je podeljen status,
* socialnemu podjetju ali nepridobitni pravni osebi, kot je opredeljena v zakonu, ki ureja socialno podjetništvo, ki namerava poslovati kot socialno podjetje in bo začela postopek registracije v skladu z zakonom, ki ureja socialno podjetništvo, v obsegu, ki je potreben za opravljanje dejavnosti, za katero je ustanovljena, ali
* mednarodnim organizacijam, katerih članica je Republika Slovenija in imajo na njenem ozemlju svoj sedež, agencijo, oddelek, predstavništvo ali pisarno, za izvajanje njihovih nalog.

Zainteresirane organizacije lahko izrazijo interes za brezplačno uporabo v roku 20 dni od objave te namere tako, da pošljejo pisno izjavo o interesu po pošti na naslov Občina Horjul, Občinski trg 1, 1354 Horjul, ali po elektronski pošti na naslov obcina@horjul.si. Pisna izjava o interesu naj poleg podatkov o organizaciji in naravi dejavnosti, ki jo izvaja, vsebuje tudi ime in priimek, naslov in kontaktni podatek (elektronska pošta ali telefonska številka) predstavnika zainteresirane organizacije.

Za brezplačno uporabo predmetnih prostorov bo sklenjena pogodba o brezplačni uporabi prostorov za določen čas 5 let. Na podlagi novega, predhodno izvedenega postopka oddaje v brezplačno uporabo, bo mogoče pogodbo o brezplačni uporabi podaljšati.

Če se za uporabo prostora poteguje več organizacij, ki izpolnjujejo formalne pogoje, Občina Horjul izbere upravičenca do brezplačne uporabe na podlagi točkovanja. Upravičence se točkuje kot sledi:

* izvajanje dejavnosti s področja gasilstva, zaščite in reševanja (3 točke),
* izvajanje dejavnosti s področja humanitarnih dejavnosti (1 točka),
* izvajanje dejavnosti z drugih področij (1 točka),
* izvajanje dejavnosti na način, ki omogoča souporabo prostora organizacijam v javnem interesu (1 dodatna točka),
* dosedanje izvajanje te dejavnosti v občini Horjul (2 točki).

V primeru interesa več upravičenih se lahko pogodbo sklene tudi za souporabo prostorov, tako da prostor uporablja več organizacij, če narava dejavnosti, ki jih izvajajo upravičenci, to omogoča. Če je več organizacij pripravljenih uporabljati prostor skupno, lahko podajo enotno skupno vlogo.

Kontaktna oseba za dodatne informacije o predmetnih nepremičninah je Jure Simič, [obcina@horjul.si](mailto:obcina@horjul.si), 01 759 11 29.

Organ si pridržuje pravico, da lahko do sklenitve pravnega posla, brez odškodninske odgovornosti, ustavi postopek.

|  |  |
| --- | --- |
|  | Janko Prebil, l.r.  Župan Občine Horjul |

Priloge:

* skica prostorov, namenjenih za oddajo v brezplačno uporabo - Skica - Prostor 1B – 1. nadstopje - 9,87m2
* energetska izkaznica